《潘宅菖蒲歌用谢叠山先生韵》
明代·王汝玉

潘夫子，辞雄成，好山入座双眸青。一拳特立太古上，影落万丈之圆灵。

幽蒲叶绿弄晴旭，劲节默与吾心盟。长飙卷沙云脚断，臞臞藓啬天无情。

孤花烨烨识者少，不与俗物同条生。波心蟠根五蹙缩，直气射日凌沧瀛。

斜拖玉杖乘风行，目击意会忘其形。崧高仙人在何许，齐州九点烟空横。

长林云散月皎皎，密树露滴天冥冥。乃知造物有深巧，笑谈彷佛成珠庭。

清香一吸九窍洁，饱德不使饥肠鸣。窗间娟娟晓凝翠，耳畔蓛蔌寒流声。

我闻长生有奇术，便宜寡欲遗尘缨。我婴旧感浪作赋，种鱼细事空传经。

何如白头梅子贞，饮芳嚼秀三千龄。眇观寰海一杯小，半夜梦落青云城。

我言虽狂有至理，世人闻此猜而惊。潘夫子，心和平，肤腴貌古神尤清。

逍遥谷中住未夕，药囊到处留馀馨。潘夫子，不可轻。

江山一揽万里足，孰谓智者无完名。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。